Ho ne ho le thata hore batsoali ba ka ba ithute Bibele le rōna. ’Mè o ne a sa ruteha hakaalo ’me Ntate eena o ne a qeta nako e ngata a sebetsa ka thata masimong. Ka linako tse ling Ntate o ne a fihla a khathetse hoo a neng a khaleha nakong ea thuto. Leha ho le joalo, boiteko ba hae bo ile ba atleha. Kaha ke ne ke le ngoana e moholo, ke ile ka thusa batsoali ba ka ho ruta ngoan’eso le likhaitseli tsa ka tse peli. Ke ile ka ba ruta le ntho e ’ngoe eo Ntate a neng a atisa ho e bua ea hore Noe o ile a bontša hore o rata lelapa la hae ka hore ebe o ile a mamela Molimo. Ruri ke ne ke rata tlaleho eo ea Bibele haholo! Ho e-s’o ee kae, kaofela ha rōna re ne re se re e-ea libokeng Holong ea ’Muso e Roseto degli Abruzzi, e leng motse o moholo o lebōpong la Adriatic le Italy.